ITD อีกแล้ว! แท่งเหล็กรถไฟสายสีแดง หล่นทะลุกระจกรถพังยับ
ITD อีกแล้ว! แท่งเหล็กอุปกรณ์การก่อสร้างบริเวณสถานีรถไฟฟ้าบางเขนโครงการระบบรถไฟชานเมือง (สายสีแดง) ช่วงบางซื่อ-รังสิต หล่นทะลุกระจกรถพังยับ อย่างไรก็ตามในเบื้องต้นไม่มีผู้ได้รับบาดเจ็บจากเหตุการดังกล่าว
12 มิ.ย. 2560

ผู้สื่อข่าวรายงานว่า วันนี้ (12 มิ.ย.) ผู้ใช้เฟซบุ๊ก Pop PastelSecret โพสต์รูปและข้อความว่า “อุปกรณ์การก่อสร้างรถไฟฟ้าบริษัทอิตาเลี่ยนไทยหล่นทะลุเข้ามาในรถยนต์ผมตรง สถานีรถไฟฟ้าบางเขนครับ” หลังถูกอุปกรณ์การก่อสร้างบริเวณสถานีรถไฟฟ้าบางเขน (สายสีแดง) หล่นลงมาปักบริเวณกระจกหน้าจนทะลุพังเสียหาย
ทั้งนี้ผู้ขับรถยนต์คันดังกล่าว ไม่ได้รับบาดเจ็บใดๆ จากเหตุการณ์นี้ อย่างไรก็ตาม พบว่ารถเกิดความเสียหายหลายจุด โดยเฉพาะกระจกและฟิล์มรวมถึงมีรอยครูดบริเวณหลังคาและแก้มรถ แต่ยังไม่ได้มีการเปิดเผยว่าผู้รับผิดชอบการก่อสร้างในครั้งนี้จะออกมาชดใช้อย่างไร

อนึ่ง สถานีรถไฟฟ้าบางเขน เป็นหนึ่งในโครงการระบบรถไฟชานเมือง (สายสีแดง) ช่วงบางซื่อ-รังสิต ตามแนวเส้นทางรถไฟสายเหนือ ซึ่งมี บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เป็นผู้ดำเนินการก่อสร้างสำหรับทางรถไฟ มูลค่างานตามสัญญา 2.12 หมื่นล้านบาท 21,235,400,000 บาท
ขณะที่ก่อนหน้านี้ เมื่อวันที่ 28 เม.ย.60 เกิดเหตุการณ์เครนสำหรับก่อสร้างโครงการก่อสร้างระบบรถไฟชานเมือง (สายสีแดง) ของ ITD หล่นทับคนงานเสียชีวิต 3 ราย
นอกจากนี้ เมื่อวันที่ 17 มี.ค.60 ยังเกิดเหตุการณ์แท่งเหล็กสีส้มขนาดใหญ่ซึ่งเป็นวัสดุก่อสร้างรถไฟฟ้าสายสีเขียว (เหนือ) หล่นมาทับรถยนต์ที่สัญจรผ่านไปมาบริเวณ ถ.พหลโยธินขาเข้า โดยโครงการดังกล่าว ITD ได้ลงนามสัญญาว่าจ้างก่อสร้างกับการรถไฟฟ้าขนส่งมวลชนแห่งประเทศไทย (รฟม.)